<classify> WAZIRI wa Habari, Utamaduni, Sanaa na Michezo, Dk Harrison Mwakyembe pichani amesema mkoa wa Lindi ni hazina iliyofi chika inayohitaji wawekezaji na wafanyabiashara kutumia fursa zake luluki zilizopo.Dk Mwakyembe aliyasema hayo jana wakati akizungumza na waandishi wa habari kuhusu Jukwaa la Fursa za Biashara na Uwekezaji mkoani Lindi, lililoanza rasmi jana. Jukwaa hilo lililoandaliwa na Kampuni ya Magazeti ya Serikali TSN kwa kushirikiana na Ofisi ya Mkuu wa Mkoa, litafunguliwa leo na Makamu wa Rais, Samia Hassan Suluhu na kuhudhuriwa na Waziri Mkuu, Kassim Majaliwa ambaye ni mbunge wa Ruangwa mkoani humu.Akizungumzia fursa za Lindi, Dk Mwakyembe alisema kwa mujibu wa taarifa aliyopatiwa na Mkuu wa Mkoa, Godfrey Zambi, Lindi ina hazina kubwa ya fursa za uwekezaji na biashara kuliko mikoa yote nane ambayo jukwaa hilo la biashara limefanyika. Lindi ina bandari, Lindi ina fukwe nzuri zenye hadhi ya kimataifa kama zile za Zanzibar, Lindi nayo ni sehemu ya Pori la Akiba la Selous na kijiografia iko vizuri kwani inafikika kirahisi, fursa hizi zimefichika, zinahitaji kuibuliwa, alieleza. Alisema pia Lindi pamoja na kulima korosho, inalima ufuta na ni mkoa wa kwanza Tanzania kuzalisha ufuta.Lakini, hakuna viwanda vya ufuta wala korosho zaidi ya kiwanda kimoja kilichozinduliwa juzi cha kusindika mihogo. Alisema Lindi ina ardhi kubwa, inayoweza kuvutia wawekezaji wengi kwa kuwa ni moja ya mikoa miwili mikubwa nchini. Kama unahitaji eneo la kuwekeza basi Lindi ni bwerere, alisema. Alisema jukwaa hilo la fursa za biashara na uwekezaji, limelenga kuibua fursa hizo lakini pia kukaribisha taasisi mbalimbali zinazohusiana na masuala ya uwekezaji na biashara, kutoa elimu na misaada ikiwemo mitaji kwa wafanyabiashara, wajasiriamali na wananchi kwa ujumla kuhusu uwekezaji.Kesho leo hapa kutakuwa na taasisi za fedha, zipo benki za CRDB, NMB, TIB na TADB, pia zitakuja kampuni za uwekezaji na wataalamu mbalimbali. Zitazungumzia fursa za namna ya kupata mikopo, jinsi ya kuwekeza, kwa kweli kutakuwa na mambo mengi yenye manufaa kwa wana Lindi, alisisitiza. Mkuu wa Mkoa wa Lindi, Zambi aliipongeza TSN kwa kutuma timu yake mkoani humo kwa kipindi cha wiki tatu, ambayo ilitembelea hadi vijijini na kuibua fursa lukuki zilizotangazwa kupitia vyombo vya habari vya TSN.Aliwataka wana Lindi kutumia fursa hiyo na kujifunza kuacha ubinafsi wa kutaka kujiinua kimaisha wenyewe, badala yake waungane na kupata fursa za kupata mitaji na kuwa wawekezaji wazalendo ndani ya mkoa huo. Alisema kwa kuanzia mkoa huo umeanza kufanya vizuri katika viwanda, kwani ulishika nafasi ya kwanza kwa kuwa na viwanda vingi vidogo na nafasi ya tatu kwa kuwa na viwanda vya kati. Jukwaa hilo la fursa lilianza jana kwa maonesho, ambapo leo litaendelea kwa kuwepo kwa mkutano utakaokuwa na washiriki zaidi ya 350, watakaojadili kwa kina fursa za biashara na uwekezaji za Lindi.Tayari baadhi ya viongozi, wakuu wa taasisi na mashirika mbalimbali, wamewasili na kutembelea mabanda ya maonesho yaliyowekwa kwenye eneo la Sea View, Lindi Mjini. TSN ni wachapishaji wa magazeti ya Daily News, HabariLeo, SpotiLeo na Daily News na HabariLeo digital. Hilo ni jukwaa la tisa kuandaliwa na TSN, ambapo mikoa mingine iliyokwishafanya jukwaa kama hilo ni Geita, Shinyanga, Tanga, Simiyu, Mwanza, Zanzibar, Arusha na Tabora.  <topic>: kitaifa 